CELEX: 32017D1504
Language: hr
Date: 2017-08-24 00:00:00
Title: Odluka Vijeća (ZVSP) 2017/1504 od 24. kolovoza 2017. o izmjeni Odluke (ZVSP) 2016/849 o mjerama ograničavanja protiv Demokratske Narodne Republike Koreje

26.8.2017   
            
            
               HR
            
            
               Službeni list Europske unije
            
            
               L 221/22
            
         ODLUKA VIJEĆA (ZVSP) 2017/1504
   od 24. kolovoza 2017.
   o izmjeni Odluke (ZVSP) 2016/849 o mjerama ograničavanja protiv Demokratske Narodne Republike Koreje
   VIJEĆE EUROPSKE UNIJE,
   uzimajući u obzir Ugovor o Europskoj uniji, a posebno njegov članak 29.,
   uzimajući u obzir prijedlog Visokog predstavnika Unije za vanjske poslove i sigurnosnu politiku,
   budući da:
   
               (1)
            
            
               Vijeće je 27. svibnja 2016. donijelo Odluku (ZVSP) 2016/849 (1) o mjerama ograničavanja protiv Demokratske Narodne Republike Koreje („DNRK”), kojom je izvan snage stavljena Odluka 2013/183/ZVSP i kojom se, među ostalim, provode rezolucije Vijeća sigurnosti Ujedinjenih naroda (VSUN) 1718 (2006), 1874 (2009), 2087 (2013), 2094 (2013) i 2270 (2016).
            
         
               (2)
            
            
               VSUN je 5. kolovoza 2017. donio Rezoluciju 2371 (2017) kojom se predviđaju nove mjere protiv DNRK-a koje uključuju uvrštavanje na popis osoba i subjekata, uključujući banku Foreign Trade Bank i poduzeće Korean National Insurance Company („KNIC”), koji podliježu zamrzavanju imovine.
            
         
               (3)
            
            
               Stavkom 26. RVSUN-a 2371 (2017) predviđeno je posebno izuzeće od odredaba o zamrzavanju imovine za financijske transakcije s bankom Foreign Trade Bank ili KNIC-om u određenim okolnostima.
            
         
               (4)
            
            
               Vijeće je 10. kolovoza 2017. donijelo Provedbenu odluku (ZVSP) 2017/1459 (2) kojom se banka Foreign Trade Bank i KNIC dodaju u Prilog I. Odluci (ZVSP) 2016/849. Trebalo bi također provesti izuzeća predviđena u stavku 26. RVSUN-a 2371 (2017).
            
         
               (5)
            
            
               Unos za KNIC trebalo bi izbrisati iz Priloga II. Odluci (ZVSP) 2016/849 jer je sada uvršten na popis u Prilogu I.
            
         
               (6)
            
            
               Radi provedbe mjera predviđenih u ovoj Odluci potrebno je daljnje djelovanje Unije.
            
         
               (7)
            
            
               Odluku (ZVSP) 2016/849 trebalo bi stoga na odgovarajući način izmijeniti,
            
         DONIJELO JE OVU ODLUKU:
   Članak 1.
   Odluka (ZVSP) 2016/849 mijenja se kako slijedi:
   
               1.
            
            
               U članku 27. stavak 7. zamjenjuje se sljedećim:
               „7.   Zabrana iz stavka 1. točke (a) i stavka 2. ne primjenjuje se:
               
                           (a)
                        
                        
                           ako Odbor za sankcije na pojedinačnoj osnovi utvrdi da je izuzeće potrebno kako bi se olakšao rad međunarodnih i nevladinih organizacija koje provode aktivnosti pružanja pomoći i humanitarne aktivnosti u DNRK-u za dobrobit civilnog stanovništva;
                        
                     
                           (b)
                        
                        
                           na financijske transakcije s bankom Foreign Trade Bank ili poduzećem Korean National Insurance Company (KNIC) ako takve transakcije služe isključivo aktivnostima diplomatskih misija u DNRK-u ili humanitarnim aktivnostima koje su poduzeli Ujedinjeni narodi ili koje su poduzete u suradnji s Ujedinjenim narodima.”.
                        
                     
         
               2.
            
            
               Članak 36.a zamjenjuje se sljedećim:
               „Članak 36.a
               Odstupajući od mjera uvedenih RVSUN-ovima 1718 (2006), 1874 (2009), 2087 (2013), 2094 (2013), 2270 (2016), 2321 (2016), 2356 (2017) i 2371 (2017), pod uvjetom da Odbor za sankcije utvrdi da je izuzeće potrebno kako bi se olakšao rad međunarodnih i nevladinih organizacija koje provode aktivnosti pružanja pomoći i humanitarne aktivnosti u DNRK-u za dobrobit civilnog stanovništva u DNRK-u, nadležno tijelo države članice daje potrebno odobrenje.”.
            
         
               3.
            
            
               Prilog II. Odluci (ZVSP) 2016/849 mijenja se kako je navedeno u Prilogu ovoj Odluci.
            
         Članak 2.
   Ova Odluka stupa na snagu sljedećeg dana od dana objave u Službenom listu Europske unije.
   
      Sastavljeno u Bruxellesu 24. kolovoza 2017.
      
         
            Za Vijeće
         
         
            Predsjednik
         
         M. MAASIKAS
      
   
   
      (1)  Odluka Vijeća (ZVSP) 2016/849 od 27. svibnja 2016. o mjerama ograničavanja protiv Demokratske Narodne Republike Koreje i o stavljanju izvan snage Odluke 2013/183/ZVSP (SL L 141, 28.5.2016., str. 79.).
   
      (2)  Provedbena odluka Vijeća (ZVSP) 2017/1459 od 10. kolovoza 2017. o provedbi Odluke (ZVSP) 2016/849 o mjerama ograničavanja protiv Demokratske Narodne Republike Koreje (SL L 208, 11.8.2017., str. 38.).
   
      PRILOG
      Iz dijela B (Subjekti) dijela II. Priloga II. Odluci (ZVSP) 2016/849 briše se sljedeći unos:
      
         
                     „3.
                  
                  
                     Korejsko nacionalno osiguravajuće društvo (KNIC) i njegove podružnice
                  
                  
                     Korejsko strano osiguravajuće društvo (Korea Foreign Insurance Company)
                  
                  
                     Haebangsan-dong, Central District, Pyongyang, DPRK
                     Rahlstedter Strasse 83 a, 22149 Hamburg.
                     
                                 Korea National Insurance Corporation of Alloway, Kidbrooke Park Road, Blackheath,
                              
                           
                                 London SE30LW
                              
                           
                  
                     3.7.2015.
                  
                  
                     Korejsko nacionalno osiguravajuće društvo (KNIC), društvo u vlasništvu i pod kontrolom države, ostvaruje značajne prihode deviznim poslovanjem koji bi mogli doprinijeti programima DNRK-a povezanima s nuklearnim oružjem, balističkim projektilima ili drugim oružjem za masovno uništenje.
                     Nadalje, sjedište društva KNIC u Pjongjangu povezano je s Uredom 39 Radničke partije Koreje, subjekta uvrštenog na popis.”